NARIADENIE KOMISIE (ES) č. 849/2008
z 28. augusta 2008,
ktorým sa mení a dopĺňa nariadenie (ES) č. 3199/93 o vzájomnom uznávaní postupov úplného denaturovania etanolu na účely výnimky zo spotrebnej dane
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 92/83/EHS z 19. októbra 1992 o zosúladení štruktúr spotrebných daní pre etanol a alkoholické nápoje (1), a najmä na jej článok 27 ods. 4,
keďže:
(1)
V nariadení Komisie (ES) č. 3199/93 (2) sa ustanovuje, že denaturáty, ktoré sa používajú v každom členskom štáte na účely úplného denaturovania liehu v súlade s článkom 27 ods. 1 písm. a) smernice 92/83/EHS, sa majú opísať v prílohe k uvedenému nariadeniu.
(2)
Podľa článku 27 ods. 1 písm. a) smernice 92/83/EHS sa od členských štátov vyžaduje, aby bol alkohol, ktorý bol úplne denaturovaný v súlade s požiadavkami ktoréhokoľvek členského štátu, úplne oslobodený od spotrebnej dane za predpokladu, že tieto požiadavky boli riadne oznámené a prijaté v súlade s podmienkami ustanovenými v odsekoch 3 a 4 uvedeného článku.
(3)
Dňa 11. septembra 2007 Grécko oznámilo zmeny vo svojom denaturačnom postupe schválenom v nariadení (ES) č. 3199/93.
(4)
Dňa 27. septembra 2007 Komisia postúpila uvedené oznámenie ostatným členským štátom.
(5)
Keďže ani Komisia, ani nijaký členský štát nepožadujú, aby sa tým Rada v stanovenej lehote zaoberala, Rada mieni povoliť zmeny v denaturačnom postupe, ktoré Grécko oznámilo, podľa článku 27 ods. 4 smernice 92/83/EHS a s účinnosťou od 27. novembra 2007.
(6)
Nariadenie (ES) č. 3199/93 by sa preto malo zodpovedajúcim spôsobom zmeniť a doplniť.
(7)
Opatrenia stanovené v tomto nariadení sú v súlade so stanoviskom Výboru pre spotrebné dane,
PRIJALA TOTO NARIADENIE:
Článok 1
Záznam týkajúci sa Grécka v prílohe k nariadeniu (ES) č. 3199/93 sa nahrádza takto:
„Grécko
Etanol s nízkou kvalitou (z prednej frakcie a dokvapu destilácie), s obsahom alkoholu minimálne 93 objem. % a maximálne 96 objem. %, ku ktorému sa na hektoliter hydratovaného alkoholu s obsahom alkoholu 93 objem. % pridávajú tieto látky:
-
metanol: 2 litre,
-
terpentínový olej: 1 liter,
-
olej na svietenie: 0,50 litra,
-
metylénová modrá: 0,40 gramu.
Konečný produkt v nezmenenom stave by mal pri teplote 20 °C dosahovať obsah alkoholu 93 objem. %.“
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 28. augusta 2008